**ЕЛАБОРАТ O ПРОИЗВОДЊИ ВИНА СА**

**ГЕОГРАФСКОМ ОЗНАКОМ**

**ВОЈВОДИНА**

**I OПШТИ ДЕО ЕЛАБОРАТА**

**1. НАЗИВ ГЕОГРАФСКЕ ОЗНАКЕ И ОСТАЛИ ПРАТЕЋИ ПОДАЦИ**

|  |
| --- |
| **1.1. Назив географске ознаке**  |
| **Војводина**  |
| **1.2. Врсте вина** |
| Вина (мирнa винa) |
| **1.3. Типови вина** |
| **Мирнa бела винa:****МБ1 – Војводина бело купажа 1****МБ2 – Војводина бело купажа 2** |
| **1.4. Ознака квалитетне категорије** *(обележити поље ознаком Х)* |
| **[х]** |  **1. „Г. И.“**  |
| **[ ]** |  **2. „К. П. К.“ / „К. Г. П. К.“**  |
| **1.5. Додатне традиционалне ознаке** |
| **1.5.1. Додатне ознаке уз географску ознаку** |
| **[х]** | **„младо”**  | **[х]** | **„сопствена производња”**  | **[ ]** | **остало** *(навести)* |  |
| **1.5.2. Додатне ознаке уз ознаку контролисаног географског порекла и ознаку „К. П. К. “**  |
| **[ ]** | **„младо”**  | **[ ]** | **„сопствена производња”**  | **[ ]** | **„архивско”**  | **[ ]** | **„резерва” /” reserve”**  |
| **[ ]** | **„апсолутна виноград. парцела” /” апсолутна парцела”**  | **[ ]** | **„вино од самотока” /” самоток”**  | **[ ]** | **„касна берба”**  | **[ ]** | **„пробирна берба” /” селекција” /” selection”**  |
| **[ ]** | **„одабране бобице” /” селекција бобица”**  | **[]** | **„суварак”**  | **[ ]** | **„ледено”**  |
| **[ ]** | **остало** *(навести)* |  |
| **1.5.3. Додатне ознаке уз ознаку контролисаг географског порекла и ознаку „К. Г. П. К. “**  |
| **[ ]** | **„младо”**  | **[ ]** | **„сопствена производња”**  | **[ ]** | **„архивско”**  | **[ ]** | **„резерва” /” reserve”**  |
| **[ ]** | **„апсолутна виноград. парцела” /” апсолутна парцела”**  | **[ ]** | **„елитна виноград. парцела” /” елитна парцела”**  | **[ ]** | **„историјска виногр. парцела” /” историј. парцела”**  | **[ ]** | **„вино од самотока” /” самоток”**  |
| **[]** | **„касна берба”**  | **[ ]** | **„пробирна берба” /” селекција” /” selection”**  | **[ ]** | **„одабране бобице” /” селекција бобица”**  | **[ ]** | **„суварак”**  |
| **[ ]** | **„ледено”**  | **[ ]** | **остало** *(навести)* |  |
| **1.6. Признати традиционални називи** |
| **[ ]** | **„рујно”**  | **[ ]** | **„пивница” /” пимница”**  | **[ ]** | **„пољана”**  | **[ ]** | **„виница”**  |
| **[ ]** | **„шилер”**  | **[ ]** | **„манастирско” /” манастир”**  | **[ ]** | **„метох”**  | **[ ]** | **„сватовско” /” сватовац”**  |
| **[ ]** | **“ из старог винограда” /” стари виноград”**  | **[ ]** | **остало** *(навести)* |  |

**2. СПЕЦИФИКАЦИЈА ПРОИЗВОДА**

|  |
| --- |
| **2.1. Назив ознаке географског порекла** |
| **ВОЈВОДИНА**  |
| **2.2. Типови вина** |
| Мирнa бела винa:МБ1–Војводина бело купажа 1МБ2–Војводина бело купажа 2 |
| **2.3. Сортни састав вина и винограда** *(по типовима вина)* |
| **A) Сoртни сaстaв мирних винa**1. Мирнa бела винa:- **MБ1**–Војводина бело купажа 1– најмање 30% вина које потиче од грожђа сорте Грашац, најмање 20% вина које потиче од грожђа сорте Riesling (Рајнски ризлинг), као и највише 25% вина које обавезно потиче од грожђа сорти Креаца и Смедеревка, уз могућност учешћа вина од грожђа сорти Chasselas (Шасла), Ркацители, Бургундац бели и других неароматичних белих винских сорти рејонираних као препоручене, односно дозвољене винске сорте за виноградарски регион Војводина;- **MБ2**–Војводина бело купажа 2– најмање 40% вина које потиче од грожђа сорте Chardonnay (Шардоне), најмање 25% вина које потиче од грожђа сорти Грашац и Петра и најмање 10% вина које потиче од грожђа сорте Бачка.**Б) Сoртни сaстaв винoгрaдa**Винoгрaди зa прoизвoдњу винa сa географском oзнaкoм Војводина су подигнути са сортама винове лозе у склaду сa сoртним сaстaвoм винa пo њихoвим типoвимa.  |
| **2.4. Виноградарско подручје (границе)** *(област производње)* |
| Грaница географске ознаке Војводина је у складу са прописима који регулишу рејонизацију виноградарских географских производних подручја Србије.Географска ознака Војводина обухвата територију АП Војводина и територију Града Београда северно од река Саве и Дунава.У циљу декларисања, односно навођења других мањих географских подручја („Банат“ и „Бачка“), као и речи које упућују на та подручја, а која се налазе унутар географске ознаке Војводина, у складу са прописом којим се уређује декларисање вина, производња грожђа и вина се обавља у оквиру граница географског подручја Банат и географског подручја Бачка.**Дефиниција границе мањег географског подручја „Банат“**Граница мањег географског подручја „Банат“ у оквиру ознаке Војводина почиње од државне српско-мађарске границе на реци Тиси, иде на исток и југ српско-румунском границом све до реке Дунав, а затим том реком ка западу и северу до ушћа реке Тисе у Дунав. Одатле граница иде северно реком Тисом све до државне српско-мађарске границе.Мапа мањег географског подручја „Банат“ је представљена у прилогу: Мапа мањег географског подручја „Банат“.**Дефиниција границе мањег географског подручја „Бачка“**Граница мањег географског подручја „Бачка“ у оквиру ознаке Војводина почиње од државне српско-мађарске границе на реци Тиси, иде на југ реком Тисом до њеног ушћа у реку Дунав, а затим том реком ка западу и северу све до тромеђе између Србије, Хрватске и Мађарске, одакле наставља ка истоку српско-мађарском границом до реке Тисе.Мапа мањег географског подручја „Бачка“ је представљена у прилогу: Мапа мањег географског подручја „Бачка“. |
| **2.5. Подаци о производњи грожђа** |
| **2.5.1. Максимални приноси грожђа (по хектару)** |
| - 4,5 kg/биљци и 13.500 kg/хeктaру – зa винoгрaдe сa 3.000–4.000 биљака винове лозе/хектару;- 4 kg/биљци и 16.000 kg/хeктaру – зa винoгрaдe сa прeкo 4.000 биљака винове лозе/хектару.  |
| **2. 5. 2. Дефинисани стандарди у виноградарској производњи** *(није обавезно)*  |
|  **- Природни услови средине** | Наведено у одељку 2.7.1.1. у делу 1.1) |
|  **- Број биљака по хектару** | Од 3.250 до највише 5.000 биљака по хектару (не рачунајући проређеност биљака, већ само број биљака при подизању винограда). |
|  **- Узгојни облици** | Guyot – Гиjoв (Гуjo) jeднoгуби (сa мoдификoвaним узгojним oблицимa); Guyot - Гиjoв (Гуjo) двoгуби, Кaрлoвaчки узгојни облик(са модификацијама) и измењена/модификована Мозерова кордуница.  |
|  **- Минимални природни садржај шећера у шири (%)** | 18,0 % кoд грoжђa зa прoизвoдњу бeлих винa. |
|  **- Минимални и максимални природни садржај киселина у шири (g/l)** | 5 – 10 g/l. |
|  **- Остало** | Берба грожђа се обавља ручно или механизовано. |
| **2.6. Подаци о производњи вина** |
| **2.6.1. Дефинисани стандарди у производњи вина** *(није обавезно)* |
|  **- Област производње вина** | Област производње грожђа и вина за географску ознаку Војводина је територија виноградарског региона Војводина.У случају декларисања, односно навођења мањег географског подручја, односно региона Банат (чије су границе дефинисане у поглављу 2.4.), целокупна производња грожђа и вина треба да буде у границама региона Банат.У случају декларисања, односно навођења мањег географског подручја, односно региона Бачка (чије су границе дефинисане у поглављу 2.4.), целокупна производња грожђа и вина треба да буде у границама региона Бачка. |
|  **- Производња** | У оквиру географске ознаке Војводина врши се производња белог мирног сувог вина. Након пречишћавања шире и додавања винског квасца и нутритијената, врши се алкохолна ферментација у контролисаним условима. У процесу производње неколико пута се врши сулфитирање. По отакању и претакању вина, обавља се сазревање и стабилизација белог вина, а затим купажирање углавном сортних компоненти купаже. Након бистрења вина се врши филтрирање и пуњење, односно паковање вина, као готовог производа у оригинално пуњење/паковање. |
|  **- Рандман** | Највише 70% зa бeлa винa.  |
|  **- Ограничење обогаћивања и ограничења других енолошких поступака** | С обзиром на то да виноградарски регион Војводина доминантно припада CI (III) климатској зони (наведено у одељку 2.7.1.1., део 1.1. део Б) карактеризација климе географске ознаке Војводина) дозвољена је корекција ацидитета и сласти у складу са прописима за ту зону.  |
|  **- Датум најранијег пуштања вина у промет** | Најранији период пуштања регионалних белих вина у промет за тип вина Војводина бело купажа 1 и тип вина Војводина бело купажа 2 је 1. јануар године која следи години бербе грожђа.  |
|  **- Остало** |  / |
| **2.6.2. Главне физичке и хемијске особине и назнаке сензорних особина за сваки тип вина, односно свих вина са одређеним карактеристикама, које ће носити географску ознаку или** **главне физичке, хемијске и сензорне особине за сваки тип вина које ће носити географску ознаку**  |
| 1. Tип MБ1–Тип вина Војводина бело купажа 1 јесте бело суво вино с умереним садржајем стварног алкохола, умерено нижим садржајем киселина, умереном релативном густином вина на 20/20°C, умерено вишим екстрактом без шећера, оптималном pH вредношћу вина.Главне физичке и хемијске особине вина типа МБ1–Војводина бело купажа 1:– Садржај стварног алкохола (% vol.): умерени садржај ~ 12,08 (од мин. 10 до макс. 14);– Релативна густина на 20/20°C: умерена ~ 0,9918 (од мин. 0,986 до макс. 0,996);– Садржај укупних киселина (g/l): умерено нижи ~ 4,88 (од мин. 3,5 до макс. 6,5);– Укупни екстракт без шећера (g/l): умерено виши ~ 20,37 (од мин. 16);– Сласт – редукујући (непреврели) шећери (g/l): суво ~ 1,25 (макс. до 4 g/l, односно до 9 g/l под условом да садржај укупних киселина изражених као винска киселина није мањи од вредности која је за 2 g/l мања од садржаја непреврелог шећера);– pH: оптимално кисело ~ 3,56 (. 2,9 до макс. 3,7);– Садржај пепела (g/l): ~ 1,95 (од мин. 1,2);Назнаке сензорних особина вина типа МБ1–Војводина бело купажа 1: вина су углавном светло-жуто-зелене до сламасто жуте боје, бистра, са нежним воћним аромама и могућим благим минералним тоновима на укусу, умерене пуноће и добре постојаности ароме.2. Тип MБ2–Тип вина Војводина бело купажа 2 јесте бело суво вино са умереним садржајем стварног алкохола, умерено вишим садржајем киселина, умерено вишом релативном густином вина на 20/20°C, умерено вишим екстрактом без шећера, оптималном pH вредношћу вина.Главне физичке и хемијске особине вина типа МБ2 – Војводина бело купажа 2:– Садржај стварног алкохола (% vol.): умерени ~ 12,46 (од мин. 10 до макс. 14);– Релативна густина на 20/20°C: умерено виша ~ 0,9924 (од мин. 0,988 до макс. 0,998);– Садржај укупних киселина (g/l): умерени ~ 5,43 (од мин. 4 до макс. 7);– Укупни екстракт без шећера (g/l): умерено виши ~ 21,22 (од мин. 16);– Сласт – редукујући (непреврели) шећери (g/l): суво ~ 2,32 (макс. до 4 g/l, односно до 9 g/l под условом да садржај укупних киселина изражених као винска киселина није мањи од вредности која је за 2 g/l мања од садржаја непреврелог шећера);– pH: оптимално кисело ~ 3,38 (2,6 до макс. 3,7);– Садржај пепела (g/l): ~ 1,96 (од мин. 1,2);Назнаке сензорних особина вина типа МБ2–Војводина бело купажа 2: вина су углавном бледо жуте до светло жуте боје, бистра, са нежним воћним и цветним аромама и могућим благим минералним тоновима на укусу, умерене пуноће и структуре и добре постојаности ароме. |
| **2.6.3. Специфични енолошки поступци који се користе у производњи и ограничења у погледу производње** *(ако постоје)* |
|  |
| **2.7. Појединости о:** |
| **2.7.1. повезаности квалитета, угледа или других специфичних карактеристикавина са виноградарским регионом из кога вино потиче** *(у случају географске ознаке)* |
| **2.7.1.1. Детаљи о виноградарском региону код кога постоји повезаност са квалитетом, угледом, односно другим специфичним карактеристикама вина****1.1.) Детаљи о природним факторима који су битни за повезаност са квалитетом и другим специфичним карактеристикама вина****A) Положај и орографске карактеристике географске ознаке Војводина****– Рељеф**Планински рељеф географске ознаке Војводина сачињавају само планине Фрушка гора у Срему и Вршачке планине у Банату. Главне карактеристике ових рељефних облика су: на северним странама су стрмији, а на јужним странама са благим падинама.За рељеф географске ознаке Војводина су више карактеристичне лесне заравни, односно платои. Лесне заравни (платои) изграђене су и измоделиране моћним наслагама леса, а понекад и прослојцима лесоидног песка. У оквиру географске ознаке се налази неколико лесних заравни (платоа), и то: Телечка лесна зараван која је највећа, лесни плато Тителски брег, Фрушкогорска лесна зараван, Земунска, Банатска (Делиблатска) лесна зараван, као и Лесни плато заравни Тамиш.Географска ознака Војводина се карактерише присуством пешчара које чине посебност подручја ове ознаке. Суботичко-хоргошка пешчара се налази у северном делу Бачке, а Делиблатска пешчара у југоисточном делу Баната.Најраспрострањенији рељефни облик у географској ознаци Војводина су лесне терасе. Оне су најизраженије у Бачкој, а затим у Банату и Срему. Бачка лесна тераса заузима највећу површину Бачке, док највећи део Банатског географског региона, односно Баната заузима Банатска лесна тераса. Сремска лесна тераса се на југу надовезује на плато Срема и увлачи се дубоко у Савску алувијалну зараван.**– Географска ширина**Географска ознака Војводина се простире од 44°38ˈгеографске ширине на северу и 46°10ˈгеографске ширине на југу. Највећи део географске ознаке, односно 79,62% површине, има веома погодну класу географске ширине, док 20,38% површине ознаке има најпогоднију класу географске ширине. Оваква географска ширина је одговарајућа за виноградарску производњу и производњу вина одговарајућег квалитета за географску ознаку Војводина.**– Надморска висина**Географска ознака Војводина се карактерише различитим надморским висинама терена (m), где највећи део ознаке, односно 95,76% површине има надморску висину до 150 m.**– Нагиб терена**Када је нагиб терена у питању, највећи део територије географске ознаке Војводина (89,90%) припада најпогоднијој класи погодности нагиба терена (нагиб од 0 до 3°).**– Експозиција терена**Највећи део географске ознаке Војводина (35,22% површине ознаке) има погодну класу погодности, када је експозиција терена у питању. Веома погодној класи погодности припада 23% површине територије, док 22,04% површине територије географске ознаке има мање погодну класу погодности експозиције терена. **Б) Карактеризација климе географске ознаке Војводина**Основне климатске карактеристике географске ознаке Војводина (анализиран период 1988–2017. године) наведене су у даљем тексту. – **Средња месечна температура ваздуха (ts, °C)** у оквиру географске ознаке Војводина је најнижа у јануару месецу, када се креће од -0,3 до 2,1°C, док је највиша током јула (од 20,0 до 23,9°C) и августа месеца (од 20,1 до 23,8°C).– У највећем делу географске ознаке Војводина преовлађује **Средња годишња температуре ваздуха (TS ANN)** у интервалу изнад 11°C па до 13°C, где 98% територије ознаке има овај интервал TS ANN.– **Средње максималне месечне температуре ваздуха (tx, °C)** највише су током августа месеца (од 26,4 од 30°C), док су најниже у јануару месецу (од 3,2 до 5,4°C).– Највећи део, односно чак више од 98% површине географске ознаке Војводина има **Средњу максималну годишњу температуру ваздуха (TX ANN, °C)** у интервалу од изнад 16°C па до 18°C.– Готово читава територија географске ознаке Војводина има повољну **Средњу максималну вегетациону температуру ваздуха (TX VEG)** у интервалу температура изнад 23°C до 25°C (99% површине ознаке). На основу анализиране средње максималне вегетационе температуре ваздуха може се закључити да у оквиру географске ознаке Војводина не постоји велики ризик по питању ометања раста и развића винове лозе услед високих температура.– **Средње минималне температуре ваздуха (ТМ)** су током децембра, јануара и фебруара у интервалу од изнад -3,8°C (у јануару) па до 0,3°C (у фебруару). Услед тога постоји извесна опасност од измрзавања главних пупољака зимских окаца, пре свега код сорти винове лозе осетљивих на ниске температуре.– Највећи део географске ознаке Војводина, односно око 96% њене површине има **Средњу минималну годишњу температуру ваздуха (TM ANN)** у интервалу од изнад 6°C па до 8°C, где веће вредности овог параметра имају једино територије већих градова.– По питању **Средње минималне годишње температуре ваздуха (TM VEG)** највећи део територије географске ознаке Војводина, односно око 94% његове површине има TM VEG у интервалу од изнад 11°C па до 13°C.– Највећи део територије географске ознаке Војводина има **Средњу годишњу суму падавина (PR ANN)** у интервалу од изнад 600 mm па до 700 mm (око 78% површине територије ознаке).– Највећи део територије географске ознаке Војводина (98,36% површине) има **Средњу вегетациону количину падавина (PR VEG)** од 490 mm и испод. – Географска ознака Војводина има више од једног до 1,5 дана са **Минималним дневним температурама испод -15°C (NTN15)** (43,07% површине ознаке).– Највећи део географске ознаке има непогодну класу (> 3 дана) **Средњег броја дана у периоду вегетације с минималном дневном температуром мањом од 0°C (NTN0)**. Наиме, 70,11% територије ознаке има интервале више 3,5 до 4, више од 4 до 4,5 и више од 3 до 3,5 мразна дана током вегетације. На основу тога може се закључити да у географској ознаци Војводина постоје претежно мање погодни услови по питању појаве позних пролећних мразева, односно нижих температура у вегетационом периоду.– **Средњи број дана у периоду вегетације с максималном дневном температуром већом од 35°C (NTX35)** тако је распоређен да највећа површина географске ознаке Војводина, односно 53,57% припада непогодној класи погодности (> 6,5 тропских дана). Такође, значајна површина ознаке (37,59% подручја) има мало погодну класу погодности NTX35 (> 5 до 6,5 тропских дана).– У највећем делу географске ознаке Војводина (62,65% површине ознаке) преовлађује **Средња вегетациона температура (AVG)** у интервалу изнад 17,8°C па до 18,2°C. Та територија се класификује као веома погодно подручје када је AVG у питању. Такође, значајан део географске ознаке (19,90%) припада најпогоднијој класи погодности са вредностима AVG више од 18,2°C. На основу ових података може се закључити да географска ознака Војводина има довољно топлоте за нормално развиће винове лозе и производњу висококвалитетног грожђа и вина.– По питању **Винклеровог индекса (WI)** највећи део географске ознаке, и то 54,86% њене територије припада веома погодној класи погодности (> 1.737 до 1.807), док 18,55% има најпогоднију класу погодности (> 1.807) овог индекса. По основу климатских класа по општој подели Винклеровог индекса (WI), чак 95,3% територије географске ознаке Војводина припада III климатској класи (CI климатској зони). Јако мали део ознаке, и то на Фрушкој гори и Вршачким планинама који се и не користе за виноградарску производњу припада II климатској класи (B климатској зони).– **Сума биолошки ефективних температура (BEED)** таква је да највећа површина територије (77,98%) географске ознаке Војводина припада веома погодној класи погодности (од 1.380 до < 1.440) BEED, што је погодно за сорте винове лозе са 7. групом сазревања грожђа.– Највећи део, 86,05% територије географске ознаке Војводина припада најпогоднијој класи (> 2.170) погодности **Хуглиновог хелиотермичког индекса (HI)**. Посматрајући HI по климатским класама, 97,94% територије ознаке има умерено-топлу (HI + 1) класу климе, па се могу гајити све сорте са ранијим временом сазревања, али и укључујући и сорте у времену сазревања грожђа сорти *grenache*, *sirah* и *cinsaut*. На основу наведених података о вредности HI може се закључити да у оквиру географске ознаке Војводина не постоје посебна ограничења за гајење сорти винове лозе са ранијим и средњим епохама сазревања грожђа, док постоје ограничења за гајење сорти са позним временом сазревања грожђа као што су *grenache blanc*, *muscat of allexandria*, *verdiccio*, *aglianico*, *aramon*, *carignan*, *montepulcioano*, *плавац мали* и друге сорте са каснијим временом сазревања грожђа.– Највећи део географске ознаке Војводина, односно 78,60% површине ознаке има најпогоднију класу погодности **Индекса свежине ноћи (CI)** (≤ 12). Посматрајући територију географске ознаке по основу климатских класа опште поделе CI, 78,60% територије припада CI + 2 климатској класи са веома хладним ноћима (енг. *very cold nights*), док 21,40% површине ознаке припада CI + 1 климатској класи са хладним ноћима (енг. *cold nights*). На основу наведених података може се закључити да су на скоро целој територији географске ознаке Војводина заступљени најпогоднији услови када је CI у питању. – По питању **Индекса суше (DI)**, највећи део територије географске ознаке (64,36%) припада веома погодној класи погодности (> 50 до 100 mm), док 35,64% територије ознаке припада погодној класи погодности (> 100 до 150 mm). Општа расподела DI по климатским класама је таква да такорећи цела територија географске ознаке Војводина припада полувлажној (субхумидној) клими (DI - 1) (енг. *sub humid*) са више од 50 до 150 mm израчунатих падавина.– **Средњи датум почетка вегетационог периода (GS START)** у ознаци Војводина је тако распоређен да највећи део ознаке има почетак вегетације од изнад 100-ог до 105-ог дана од почетка године.– **Средњи датум краја вегетационог периода (GS END)** има вредност изнад 300 па до 305 дана од почетка календарске године на 85,72% од укупне површине географске ознаке.– **Средња дужина трајања вегетационог периода (GS DUR)** у највећем делу географске ознаке Војводина има вредности од изнад 200 па до 205 дана од почетка календарске године (71,34% од укупне површине ознаке). – Највећа територија географске ознаке Војводина (68,94%) има **Средњу суму активних температура (SUM ACTT)** у интервалу већи од 1.700 до 1.800.– Највећи део територије географске ознаке, и то 57,58% има **Средњи датум појаве последњег мраза (last frost)**, односно период са последњим мразевима изнад од 90 до 95 дана.– Највећи део површине географске ознаке Војводина (57,04%) има **Средњи датум појаве првог јесењег мраза (first frost)** у интервалу више од 300 до 305 дана до појаве првог јесењег мраза.– **Средња дужина трајања безмразног периода (FFD)** јесте таква да највећа површина географске ознаке припада непогодној класи погодности (≤ 222) FFD (95,11%).– **Средњи месечни број дана без падавина (PR NO)** у географској ознаци је највиши током августа месеца (од 20,8 од 25,3 mm), док је најмањи број дана без падавина током јуна месеца (од 15,1 до 21,3 mm). – Највећа површина географске ознаке Војводина (59,79%) има **Средњи годишњи број дана без падавина (PR NO ANN)** више од 260 до 270 дана без падавина.– Највећа површина (75,13%) ознаке има више од 150 до 160 **дана без падавина у периоду вегетације (PR NO VEG)**.– **Средњи месечни број дана са падавинама (PR YES)** у оквиру географске ознаке је највиши током маја месеца (од 8,6 од 16,0), док је најмањи број дана са падавинама током августа месеца (од 5,7 до 10,2).– Највећа површина територије ознаке (69,28%) има више од 100 до 110 **годишњих дана са падавинама у току године (PR YES ANN)**.– Географска ознака Војводина има највеће учешће територија **Средњег броја дана са падавинама у периоду вегетације (PR YES VEG)** (75,90%) са најпогоднијом класом погодности (≤ 64 дана).– **Средњи годишњи број дана са падавинама већим од 1 mm (PR GT01 ANN)** такав је да највећа површина ознаке (70,77%) има PR GT01 ANN у интервалу изнад 80 до 90 дана.– Највећа површина територије географске ознаке (79,47%) има **Средњи број дана са падавинама већим од 1 mm у периоду вегетације (PR GT01 VEG)** до 55 дана.– Највећа површина ознаке (48,04%) има **Средњи годишњи број дана са падавинама већим од 5 mm (PR GT05 ANN)** у интервалу више од 36 до 39 таквих кишних дана, док значајна површина (39,05%) има PR GT05 ANN у интервалу више од 39 до 45 кишних дана.– Највећа површина територије географске ознаке Војводина (54,30%) има **Средњи број дана са падавинама већим од 5 mm у периоду вегетације (PR GT05 VEG)** више од 24 до 26.– Највећа површина ознаке (68,26%) има **Средњи годишњи број дана са падавинама већим од 10 mm (PR GT10 ANN)** у интервалу више од 16 до 19 таквих кишних дана, док значајна површина (26,64%) има PR GT10 ANN у интервалу више од 19 до 22 кишна дана.– Више од половине (54,30%) територије географске ознаке има **Средњи број дана са падавинама већим од 10 mm у периоду вегетације (PR GT10 VEG)** у интервалу више од 24 до 26 кишних дана са падавинама већим од 10 mm.– Највећа површина географске ознаке (43,85%) има **Средњи годишњи број дана са падавинама већим од 20 mm (PR GT10 ANN)** у интервалу до 5 кишних дана, док значајна површина (37,88%) има PR GT20 ANN у интервалу више од 5 до 7 кишних дана.– Више од половине територије ознаке (53,84%) има **Средњи број дана са падавинама већим од 20 mm у периоду вегетације (PR GT20 VEG)** више од 4 до 5 кишних дана, док значајна површина (34,26%) ознаке има PR GT20 VEG до 4 кишна дана са падавинама до 20 mm.– У оквиру географске ознаке Војводина дувају значајни **ветрови** који у великој мери доприносе евапорацији влаге из земљишта. Добијена моделована брзина ветра на 100 m релативне надморске висине се у оквиру географске ознаке креће од 4,28 до 9,77 m/s са највећом брзином у јужном Банату. Брзину ветра изнад 8 m/s на 100 m релативне надморске висине има територија Баната, Потисја и северне Бачке.**В) Карактеристике земљишта****Водећи типови земљишта у оквиру географске ознаке Војводина**У оквиру географске ознаке Војводина налази се велики број типова земљишта, од којих су водећи различити подтипови и варијетети чернозема, ливадских црница, алувијална земљишта, али и антропогенизовани песак у пешчарама и многа друга земљишта. Подручја на којима се тренутно налазе виногради су са погодним типовима, односно катрографским јединицима земљишта за виноградарску производњу.**Чернозем** или црница је плодан тип земљишта који заузима огромну површину географске ознаке Војводина. Углавном се налази на лесним заравнима (платоима) и лесним терасама, али се може јавити и на сувој и оцедној алувијалној тераси Дунава и пешчарама. Ово земљиште се у оквиру географске ознаке Војводина јавља у облику разноликих типова, подтипова, варијетета и форми чернозема. На основу механичких својстава у Војводини је издвојено пет типова чернозема, а на темељу уочених процеса девет варијетета чернозема. Најазаступљенији је подтип чернозем карбонатни (мицеларни) на лесној тераси који се налази на површини од више од 200 хиљада хектара, а затим подтип чернозем карбонатни (мицеларни) на лесном платоу на површини од 180 хиљада хектара. Што се тиче варијетета чернозема, најзаступљенији је варијетет чернозем са знацима оглејавања у лесу који се простире на преко 250 хиљада хектара. Према површини коју захвата, у географској ознаци Војводина издваја се и **ливадска црница**, које највише има у Бачкој, мање у Банату, а најмање у Срему. Од свих подтипова, најзаступљенији је подтип ливадска црница на лесној тераси са више од 244 хиљаде хектара.Земљиште географске ознаке Војводина се карактерише и великим учешћем алувијалних земљишта која се налазе у долинама великих река и њихових притока. Укупна површина свих подтипова и варијетета алувијалних земљишта у Војводини је преко 180 хиљада хектара.**Карактеристике земљишта на репрезентативним локалитетима где се налазе виногради (у општини Вршац и општини Темерин)**На репрезентативним подручјима, односно локалитетима где се налазе виногради који су обухваћени спецификацијом производа географске ознаке Војводина претежно су заступљена земљишта са погодним својствима за успешно гајење винове лозе и производњу вина типичних за географску ознаку Војводина. – **Запреминска специфична маса земљишта** на репрезентативним подручјима, односно на репрезентативним локалитетима за винограде у општини Вршац код већине испитиваних педолошких профила се по дубини повећава. Такво повећавање запреминске масе земљишта је природна последица притиска слојева на доње слојеве земљишта. Запреминска специфична маса земљишта на репрезентативном локалитету за винограде у општини Темерин се повећава, па постепено опада са повећавањем дубине земљишта.– **Специфична маса земљишта** варира у веома уским границама, а по правилу се вредности повећавају идући од површинског хумусног хоризонта ка дубљим хоризонтима у којима су веће вредности због мањег садржаја органске материје. Међутим, код појединих профила земљишта у општини Вршац у подножју Вршачких планина, специфична маса је нешто мања у потповршинским у односу на површинске хоризонте испитиваних профила. Специфична маса земљишта у оквиру педогенетског хоризонта педолошког профила на репрезентативном локалитету у општини Темерин се повећава, а затим се на већој дубини благо смањује.– По питању **укупне порозности**, површински хоризонти испитиваних узорака репрезентативних локалитета у општини Вршац имају више вредности ове порозности у односу на потповршинске хоризонте. У површинским хоризонтима испитиваних профила најзаступљенија јесте порозна класа. Укупна порозност земљишта педолошког профила на репрезентативном локалитету у општини Темерин је у површинском хоризонту у класи слабо порозна. Ова порозност земљишта је мања у потповршинском хоризонту испитиваног педолошког профила.Водопропустљивост земљишта на репрезентативним локалитетима код већине узорака земљишта припада класи водопропустљивости: слабо пропустљива земљишта.– Испитивана земљишта на репрезентативним локалитетима у општини Вршац у највећој мери припадају **текстурним класама** иловасте, али и тешке глине, док на репрезентативном локалитету у општини Темерин земљишта у највећој мери припадају текстурним класама иловасте глине, али и глиновите иловаче.– **Реакција земљишта** (**pH** у 1M KCl) на репрезентативним локалитетима у општини Вршац у површинском, као и у потповршинском слоју земљишта је најчешће кисела. Са друге стране, на репрезентативном локалитету и општини Темерин, у обе дубине земљишта преовлађују неутрална и слабо алкална реакције земљишта.– **Садржај слободног калцијум карбоната** је такав да на репрезентативним локалитетима општине Вршац у површинским и потповршинским слојевима земљишта преовлађује слабо карбонатна класа, док су у општини Темерин земљишта карбонатна, где садржај карбоната расте са повећањем дубине.– **Садржај органске материје** у испитиваним земљиштима на репрезентативним локалитетима у општини Вршац је такав да су земљишта у површинским и потповршинским слојевима слабо хумусна, док земљишта на репрезентативном локалитету у општини Темерин припадају класи узмеђу слабо хумусних и хумусних земљишта.– Што се тиче **типова земљишта**, на основу извршених истраживања земљишта репрезентативних подручја, односно локалитета у општини Вршац већином су заступљене картографске јединице: смонице на терцијарним глинама и смонице на терцијарним глинама огајњачене. У оквиру отворених профила земљишта у овој општини је заступљен искључиво тип земљишта: ригосол, односно подтип: витисол. Насупрот томе, на репрезентативном подручју, односно локалитету у општини Темерин заступљена је картографска јединица: чернозем са знацима ранијег забаривања, односно у оквиру отвореног профила земљишта тип: чернозем, на фосилном (погребеном) земљишту (флувиосол), односно подтип: на лесу и лесоликим седиментима.**1.2.) Детаљи о људским факторима који су битни за повезаност са квалитетом, угледом и другим специфичним карактеристикама вина****1. Tрaдициja производње грожђа и вина на територији географске ознаке Војводина и углед (репутација) вина**Виноградарство и винарство на територији географске ознаке Војводиона има јако дугу традицију. О томе сведоче записи римског писца, односно историчара Касија Диона (Dio Cassius) (155–235) да је панонско виноградарство цветало пред римско освајање. Развијеност виноградарства и винарства у античко доба потврђују бројни остаци винских амфора пронађених у околини Сирмијума (садашња Сремска Митровица), као и остаци римских зграда и подрума у Срему који су могли служити за производњу и чување вина. За вино су у Банату и целом простору Војводине знали припадници античког келтског племена Скордисци, а из времена Дачана на простору географске ознаке Војводина пронађене су различите пољопривредне алатке, међу којима и косири за винову лозу.Велики значај за развој античког виноградарства и винарства на простору географске ознаке Војводина, па и целе винородне Србије је била обнова винограда од стране римског цара Марка Аурелија Проба (Marcus Aurelus Probus, владао 276–282), родом из Сирмијума. Војска цара Пробуса је посадила и прве винограде у околини села Дивош и Гргуревца на Фрушкој гори око 280. године.Претпоставља се да су Стари Словени затекли винову лозу и по свој прилици гајили је у Војводини, нарочито по примању хришћанства. Интензивније гајење винове лозе настаје досељавањем Мађара у сталним насеобинама Панонске низије крајем X века и прихватањем хришћанске религије. Значај за доношење знања о гајењу винове лозе, производњи вина, али и за преношење садног материјала неких сорти су имали и други досељени народи, али су највећи значај дали манастири различитих цркава, пре свега православни манастири на Фрушкој гори и другим деловима Војводине.О производњи грожђа и вина на простору географске ознаке Војводина у средњем веку постоје бројни документи и записи. Тако је библиотекар и историчар угарског двора Марзио Галеоти (1427–1497) записао јако позитивне коментаре о сремским винима. За време владавине Матије Корвина (мађ. Corvin Mátyás, 1443–1490), виноградарство на територији географске ознаке Војводина, а пре свега у Срему се јако развијало. Квалитет сремског вина потврдио је 1553. и 1557. године Антун Вранчић, изасланик аустријског цара, који је писао о посети Срему и о карловачком вину као најквалитетнијем у овом подручју. Такође, 1584. године путописац Ханс Лувеклау (Hans Löwenklau), пратилац кнеза Лихтенштајна, као и путописац Мелхиор Безолд (Melhior Bezold) су при одвојеним посетама описали висок квалитет вина са простора данашње Војводине, односно карловачких вина.Историјски подаци о традицији виноградарства и винарства банатског дела Војводине, као и о репутацији банатских вина нарочито су везани за Вршац, као и Белу Цркву. Први писани документ у коме се помиње вршачко вино је из 1494. године који потврђује да је краљ Чешке и Угарске Владислав II Јегелонац млађи (1456–1516) купио аков вршачког вина за 10,5 златних форинти, што је за то време била висока цена. Осим тога, у извештају из 1551. године са подручја Баната упућен цару Светог римског царства Фердинанду I (1503–1564) се спомиње како се ту производило квалитетно вино.Документ који потврђује производњу вина на територији бачког дела Војводине, односно Суботичко-хоргошке пешчаре је повеља краља Матије Корвина из 1462. године, којом је овај угарски краљ својој мајци поклонио села Бајмок, Чантавир и Пачир, а у оквиру свих поседа поклонио и винограде. Такође, документовани доказ о гајењу винове лозе на овим просторима потиче из 1502. године који се тиче заложене суботичке тврђаве и суботичких поседа принца Јаноша Корвина (1473–1504), међу којима су и виногради.Турским пописима из 1566/67. и 1579/80. године утврђено је да свако село у Банату (који је био тада под турском влашћу) има винограде, а уведен је порез по бурету вина. Винограде у околини Вршца је описао и турски путописац Евлија Челебија (тур. Evliya Çelebi, 1611–1682), 1660. и 1664. године. Овај путописац је 1655. године описао винограде и у околини Суботице, а што се све поклапа са планом ослобођеног града Суботице од Турака из 1697. године на коме су означени виногради.Значајни подаци о производњи вина на територији географске ознаке Војводина, односно на подручју Срема у XVIII веку представља попис имовине 15 фрушкогорских манастира обављен 1753. године, када је пописан могућ капацитет производње вина од 300.000 литара у тим манастирима.О виноградарењу око Ирига је 1757. године писао српски просветитељ Доситеј Обрадовић, а о квалитету вина Сремских Карловаца писао је немачки путописац Фридрих Вилхелм фон Таубе (Fridrih Vilhelm fon Taube) 1777. године. О сремским виноградима и винима су писали песник, историчар, односно писац Захарије Орфелин (1726–1785), 1783. године у књизи „Искусни подрумар”, архимандрит манастира Раковац Прокопије Болић (1767–1819), 1816. године у књизи „Савршен винодјелац” и други, где се посебно истичу карловачко црно вино, аусбрух, Бермет и шилер. Карловачки митрополити Викентије Јовановић (1689–1737), Павле Ненадовић (1703–1768), и Стефан Стратимировић (1757–1836) у турбулентним временима живота српског народа у оквиру Хабзбуршке монархије поклањали су („уз дишкрецију”) скупоцена карловачка вина утицајним људима у царевини у циљу остваривања привилегија за српске народне и црквене ствари.Велики значај за развој виноградарства и винарства на територији географске ознаке Војвиодина су имали миграциони процеси различитих народа који су долазили у Војводину и доносили различита виноградарско-винарска искуства. За доношење нових сорти из јужнијих крајева и ширења знања о производњи грожђа и вина значајни су били колонисти из данашње Централне Србије и са других јужних простора Балканског полуострва, док су за тај развој у Банату и на падинама Телечке највише имали досељеници из немачких подунавских виноградарских подручја. Репутација вина са данашње територије географске ознаке Војводина, а нарочито из сремског дела Војводине је расла и ван локалних простора, па су се половином XIX века она продавала у Пешти, Бечу, Кракову, Чешкој, Швајцарској, Холандији, Великој Британији, а сачувана је транспортна документација о слању вина у Америку. У Бечу је било јако познато „Сремско вино” и „ Karlovice rotwin ”. Мађарски статистичар Демијан је дао податке да је 1800. године у Сремским Карловцима било 2.332 кј под виноградима и описао да је карловачко црно (црвено) вино најбољег квалитета, а да је од свих најбољи аусбрух и Бермет.Виноградарство и винарство се у бачком делу географске ознаке Војводина крајем XVIII и у XIX веку такође развијало. Према урађеном премеру у тренутку проглашења Суботице слободним царским градом 1779. године било је уписано око 1.205 хектара винограда. Према статистичким подацима из 1873. године, на територији Суботице је било 3.560 власника винограда, укупне површине 2.082 хектара. У периоду од 1843. до 1846. године на територији слободног краљевског града Суботице је било 3.744 ланаца винограда, односно око 2.700 хектара. Године 1875. у Суботици и околини је произведено 6,4 милиона литара вина. Значајни подаци за сагледавање војвођанског, а пре свега банатског виноградарства и винарства је и књига о географским описима тадашње Угарске (у периоду од 1836. до 1840) мађарског статистичара Елек Фењеша који је описао да у околини Вршачке горе има 8.000 кј винограда од којих се годишње произведе 200.000 акова вина (око милион литара вина). Године 1882. површине под виноградима у Сремским Карловцима су са 2.982 катастарских јутра достигле максимум. О сремачкој берби грожђа и о винима 1847. године пише енглески писац Џон Симсон Пелгрејв (John Simpson Pelgrejv) у путопису „Писма са Дунава”.Почетком осамдесетих година XIX века са појавом филоксере долази до прекида развоја виноградарства и винарства на данашњој територији географске ознаке Војводина. Мање површине под виноградима задржавају се на песковитом земљишту Делиблатске и Суботичко-хоргошке пешчаре, али је уведено калемљење племените лозе на америчким подлогама, па су се подизали виногради са калемљеним садницама и са новим сортама винове лозе. На висок степен развијености виноградарства и винарства на територији географске ознаке Војводина, као и на значајну репутацију војвођанских вина у XIX веку указују организације произвођача грожђа и вина. Наиме, тада су била основана бројна удружења произвођача грожђа и вина, задруге и трговачка винарска друштва широм територије данашње географске ознаке Војводина. Нека од значајнијих су била: „Удружење пољопривредника Торонталске жупаније” (основано 1869. године у Кикинди), „Деоничарско друштво за винску и производну трговину” (1869. године у Вршцу), „Удружење произвођача вина” (1874. године у Белој Цркви), „Друштво за унапређење виноградарства” (1875. године у Вршцу), „Сремско-карловачка задруга” (1885. године у Сремским Карловцима), „Српска земљорадничка задруга” (1902. године у Сремским Карловцима), „Прво војвођанско деоничарско друштво за производњу и трговину вином” (1920. године), „Удружење виноградара ДД” (1921. године у Сремским Карловцима), „Друштво вршачких трговаца вина” (1922. године у Вршцу), „Виноградарско-винарско друштво” (1923. године у Гудурици), „Фрушкогорска воћарско-виноградарска задруга” (1927. године у Иригу) и друга удружења.На територији географске ознаке Војводина су у XIX и првој половини XX века одржани бројни сајмови, изложбе и саветовања на тему виноградарства и винарства, и то пре свега у Вршцу и Сремским Карловцима. Такође, виноградарство и винарство се нарочито развијало на имањима тадашњих великих земљопоседника на подручју Бисерног острва (гроф Гедеон Рохонци), Чоке (породица Ледерер), Падеја (Лајош Шулхоф/ Lajoš Šulhof), Земуна (породица Мозер) и других.Како би се константно унапређивало виноградарство и винарство, на територији географске ознаке Војводина основано је неколико значајних државних институација. Године 1911. у Кикинди је отворена Станица за сузбијање филоксере, а 1921. у Вршцу је основана Нижа пољопривредна школа која је 1924. реорганизована у Бановинску задружну виноградарску и винарску школу. При Пољопривредној школи у Вршцу 1933. године је основана Енолошка станица, која послује до данашњег дана као државна лабораторија. Године 1935. је основан „Бановски расадник” Дунавске бановине Краљевине Југославије у Сремским Карловцима који је након Другог светског рата трансформисан у Покрајински воћни лозни расадник, а затим у Институт, односно Департман за воћарство и виноградарство и припојен Пољопривредном факултету у Новом Саду. У циљу обнављања винограда запуштених услед рата и поратног периода и сузбијања пламењаче винове лозе, 1948. године у Вршцу је отпочела переноспорна служба, прва овакве врсте у Југославији.Након Другог светског рата виноградарски и винарски сектор на територији географске ознаке Војводина је ишао у правцу развоја великих друштвених винарија, па су подизани широкоредни виногради и основане велике државне винарије са модерном опремом. Винарија „Вршачки виногради” са максималним капацитетом залиха вина од 34,2 милиона литара је била једна од највећих у Југославији. Поред ове винарије, велики произвочач вина је била и винарија „Народно винарство и подрумарство” (НАВИП), а највећи производни погодни су били у Земуну, Петроварадину, Ердевику и Иригу, као и у Чоки („Винарија Чока”), Палићу („Подрум Палић“) и другим местима.Данас виноградарство и винарство географске ознаке Војводина чине претежно породичне винарије мањег и средњег капацитета производње са висококвалитетним винима већином од грожђа интернационалних, али и неких локалних и домаћих новостворених сорте. Значај вина из географске ознаке Војводина и њихову репутацију потврђују и одређена признања и награде на сајмовима и винским манифестацијама.**2. Сoртнe кaрaктeристикe винoгрaдa**Географска ознака Војводина се карактерише сортиментом који је прилагођен еколошким условима виноградарског региона Војводина, као и савременим тржишним условима. Иако су у виноградарском региону Војводина заступљене бројне сорте винове лозе, зa прoизвoдњу регионалног винa сa географском ознаком Војводина заступљени су винoгрaди сa ограниченим бројем сорти намењене производњи белих мирних вина. У виноградима су заступљене следеће сoрте:- зa прoизвoдњу белих мирних вина типа Војводина бело купажа 1: Грашац, Riesling (Рајнски ризлинг), Креаца, Смедеревка, Chasselas (Шасла), Ркацители, Бургундац бели и друге неароматичне беле винске сорте рејониране као препоручене, односно дозвољене винске сорте за виноградарски регион Војводина.-зa прoизвoдњу белих мирних вина типа Војводина бело купажа 2: Chardonnay (Шардоне), Грашац, Петра и Бачка.**3. Прoизвoдњa грoжђa (густинa сaдњe, узгojни oблици и принoси)**– Густина садње, односно број биљака по хектару у виноградима географске ознаке Војводина, односно у виноградима у којима се производи грожђе намењено производњи вина са географским пореклом је од 3.250 биљака по хектару до највише 5.000 биљака по хектару (не рачунајући проређеност биљака, већ само број биљака при подизању винограда). – У оквиру географске ознаке Војводина заступљени су следећи узгојни облици: Guyot – Гиjoв (Гуjo) jeднoгуби (сa мoдификoвaним узгojним oблицимa); Guyot - Гиjoв (Гуjo) двoгуби, Кaрлoвaчки узгојни облик(са модификацијама) и измењена/модификована Мозерова кордуница. – Густина садње и узгојни облици су прилагођени условима простране Панонске низије и падинама планина Фрушка гора и Вршачких планина. У циљу добијања доброг квалитета грожђа, а онда и вина, приноси су ограничени на 13.500 килограма по хектару – за винограде са 3.000 до 4.000 биљака по хектару, односно 16.000 килограма по хектару – за винограде са преко 4.000 биљака по хектару). **4. Прoизвoдњa винa и дoзвoљeни eнoлoшки пoступци**Прерада грожђа и фазна производња регионалних вина са географском ознаком Војводина врши се на доле наведени начин. Брање и транспорт грожђа, пријема зрелог и квалитетног грожђа (мерење на колској ваги, одређивање садржаја шећера у грожђу, односно шири, одређивање садржаја укупних киселина и pH вредности).За одвајање грожђа од петељковине (шепурине) користе се руљаче – муљаче, где се води рачуна да механичке силе буду што мање, али довољне да се обавља несметано одвајање бобица од петељковине. Транспортовање добијеног кљука врши се одговарајућим пумпама, где је распоред машина такав да је пут кљука од муљања до цеђења доста кратак, а код произвођача с великим капацитетима производње обично се врши и хлађење кљука. У току ове фазе додају се антиоксидативна средстава, или се у случају машинске бербе додавање обавља већ у винограду.Приликом цеђења кљука, главна фракција шире се издваја постепеним повећавањем притиска до лимитираног притиска од 1 бара. Произвођачи регионалних вина географске ознаке Војводина примењују пнеуматске пресе, али је могућа употреба и других типова преса којима се може добити жељени квалитет шире, односно вина.Након цеђења, шира се пребацује у судове за бистрење, односно предферментационо пречишћавање шире. Како би се отклониле честице мутноће, прљавштине и оксидабилне материје, шира се обавезно бистри након цеђења. Бистрење шире може се вршити класичним начином статичног таложења или поступком флотације, уз коришћење пектолитичких ензима и дозвољених енолошких средстава у складу са регулативом.Ферментација регионалних белих мирних вина географске ознаке Војводина врши се у судовима од нерђајућег челика опремљеним системима за хлађење где се врење обавља на температури од 14 до 20°C. Ферментација се изазива засејавањем селекционисаних квасаца.У циљу адекватне активације ферментације шире врши се додавање хране за квасце и аерација.По завршетку алкохолне ферментације, младо вино се отаче с грубог талога. Следећа операција је претакање, након што се исталожи фини талог, уз сулфитирање. У циљу добијања вина одговарајућег сортног састава, постизања жељених карактеристика, али и стандардизације и балансирања вина, произвођачи регионалних вина географске ознаке Војводина обављају купажирање вина (углавном посебно произведених сортних или вишесортних вина). За постизање протеинске стабилности обавља се бистрење вина, уз коришћење дозвољених енолошких средстава. Рецептура за бистрење одређује се на основу лабораторијских проба. Након таложења, филтрацијом се уклањају честице мутноће. Стабилност вина на тартарате постиже се применом хладне стабилизације или додавањем дозвољених стабилизатора (метавинска киселина, ЦМЦ, К-полиаспартат)Пре пуњења, односно паковања вина у оригинално пуњење/паковање, врши се узорковање, лабораторијска анализa и сензорно оцењивање вина акредитоване и овлашћене лабораторије. На крају, произвођачи регионалних вина географске ознаке Војводина врше пуњење регионалних вина у стаклене боце, уз могућност да се она пакују и у различите врсте паковања („PVC“ и/или „bag in box“ амбалажа), етикетирање (укључујући и обележавање евиденционим маркицама/маркицама квалитета и порекла), збирно паковање боца, односно паковања и лагеровање вина до коначне продаје. Приликом пуњења обавезно је извршити микрофилтрацију вина.**2.7.1.2. Детаљи о квалитету и/или другим специфичним карактеристикама вина које су повезане са виноградарским регионом Војводина** Еколошки, односно абиотички фактори региона (климатски, земљишни и топографски услови), као и антропогени фактори региона (пре свега производња вина купажом вина од грожђа различитих одабраних сорти винове лозе и производња вина у условима контролисане ферментације) утичу на то да се могу произвести регионална мирна бела вина географске ознаке Војводина која су сува. Квалитет и карактеристике белих мирних вина географске ознаке Војводина је такав да су она углавном са умереним садржајем стварног алкохола, умереном до умерено вишом релативном густином, умерено нижим до умерено вишим садржајем укупних киселина, умерено вишим укупним екстрактом без шећера, са pH вредношћу од 2,6 до 3,7, са минималним садржајем пепела од 1,2 g/l. Абиотички и антропогени фактори региона географске ознаке Војводина условљавају сензорне особине мирних белих вина која се претежно карактеришу нијансама жуте боје, са воћним и/или цветним тоновима укуса и мириса, умереном пуноћом и претежно добром постојаношћу.**2.7.1.3. Опис, односно објашњење појединости о повезаности квалитета, угледа и других специфичних карактеристика вина са виноградарским регионом Војводина** У оквиру географске ознаке Војводина као претежно равничарске целине и присуством великих река, уочљива је повезаност и појединачно дејство абиотичких и антропогених фактора региона, као и њихово заједничко деловање. То све утиче на квалитет, углед (репутацију) и специфичне карактеристике белих вина географске ознаке Војводина која се производе као сува мирна вина.На квалитет и карактеристике мирних белих вина географске ознаке Војводина, која се карактеришу специфичним сензорним каратеристикама, утичу топографски услови са нижим надморским висинама на обронцима ниских планина, лесним заравнима (платоима), лесним терасама, као и пешчарама. Највећа територија географске ознаке Војводина има погодне класе географске ширине, надморску висину до 150 метара и релативно погодне класе нагиба и експозиције терена, што све индукује топлију климу и погодне услове за гајење винове лозе и производњу грожђа и вина високог квалитета.На наведени квалитет и карактеристике вина позитиван утицај имају повољни климатски услови, и то: претежно веома погодна класа Средње вегетационе температуре ваздуха (AVG) (од изнад 17,8°C до 18,2°C), углавном веома погодан Винклеровог индекса (WI) (> 1.737 до 1.807) где чак 95,3% територије географске ознаке Војводина припада III климатској класи (CI климатској зони), као и претежно веома погодна класа Суме биолошки ефективних температура (BEED, од 1.380 до < 1.440) што је погодно за гајење сорти винове лозе са 7. групом сазревања грожђа. Такође, на добар квалитет вина утиче умерено-топла (HI + 1) класа климе Хуглиновог хелиотермичког индекса (HI) која је скоро на целој теритоји географске ознаке Војводина, па не постоје посебна ограничења за гајење сорти винове лозе с ранијим и средњим епохама сазревања грожђа. На карактеристике вина географске ознаке Војводина, а пре свега на повољан садржај екстракта без шећера и друге параметре има јако погодан Индекс свежине ноћи (CI) (≤ 12), где доминира CI + 2 климатска класа с веома хладним ноћима (енг. *very cold nights*). На крају, погодни услови по питању падавина, где је Средња годишња суму падавина (PR ANN) доминантна у интервалу од изнад 600 mm па до 700 mm, а Средња вегетациона количина падавина (PR VEG) углавном од 490 mm и испод, као и Индекс суше (DI) који припада веома (врло) погодној (> 50 до 100 mm) и погодној класи (> 100 до 150 mm), односно припада полувлажној (субхумидној) клими (DI - 1) (енг. *sub humid*) са више од 50 до 150 mm израчунатих падавина, обезбеђују довољно влаге за производњу квалитетног грожђа. Са друге стране, значајни ветрови који се јављају пре свега у Банату, позитивно утичу на исушивање влажног земљишта, као и биљних делова винове лозе, што омогућава смањени напад проузроковача болести и штеточина и обезбеђује добар квалитет здравог и сортно карактеристичног грожђа неопходног за производњу вина одговарајућег квалитета специфичног за географску ознаку Војводина.На наведени квалитет и карактеристике вина битан утицај, односно повезаност имају и земљишта географске ознаке Војводина која су погодна за виноградарење, а где доминирају различити подтипови и варијетети чернозема, ливадских црница, као и на подручјима где се гаји винова лоза у пешчарама антропогенизовани песак. На крају, велику улогу на поседовање одговарајућег квалитета, угледа и специфичних карактеристика вина географске ознаке Војводина имају антропогени фактори региона, где се специфични типови вина добијају од тачно одабраних сорти винове лозе којима агроеколошки услови у виноградарском региону Војводина најбоље погодују. На специфичне карактеристике вина географске ознаке Војводина свакако утиче и коришћење грожђа од појединих аутохтоних сорти, односно домаћих новостворених сорти винове лозе. Структура сортног састава вина, уз ограничене приносе и примену модерне технологије у производњи вина с алкохолном ферментацијом у контролисаним условима температуре доприноси добијању белих сувих вина са углавном: умереним садржајем стварног алкохола, умереном до умерено вишом релативном густином, умерено нижим до умерено вишим садржајем укупних киселина, умерено вишим укупним екстрактом без шећера, као и сензорним особинама специфичним за географску ознаку Војводина. |
| **2.7.2. битном или искључивом утицају посебних природних и људских фактора везаних за виноградарски рејон, односно виногорје на квалитет и карактеристике вина са тог подручја** *(у случају ознаке контролисаног географског порекла)* |
| / |
| **2.8. Услови за производњу вина са додатном ознаком и/или** **са признатим традиционалним називом** |
| У складу са Законом о вину („Службени гласник РС“, број 41/09 и 93/12) односно прописом којим је регулисано вино и подзаконским актом којим се уређује декларисање и производња вина за додатне ознаке „младо“ вино и „сопствена производња“. |
| **2.9. Стандарди декларисања, паковања, презентовања, рекламирања и слично** *(није обавезно)* |
| Поред назива географске ознаке Војводина, на етикетама, односно декларацијама, могу се вршити и означавања (као комерцијални назив вина, име бренда и др.) и мања географско подручја Банат и Бачка као цели називи или различите изводнице тих назива. |
| **2.10. Подаци о испуњавању захтева из посебног прописа / захтева произвођача / организације произвођача која управља ознаком географског порекла** |
| /  |
| **2.11. Назив и адреса предложеног тела које врши контролу усклађености производње саспецификацијом производа и специфични задаци приликом контролепроизводње** |
| Mинистaрствo надлежно за послове пoљoприврeдe, Нeмaњинa 22 - 26, 11000 Београд и/или Кoнтрoлнa oргaнизaциja (овлашћена oд стрaнe нaдлeжнoг министaрствa) |
| **2.12. Знак или лого којим се идентификује ознака географског порекла,** **односно друге ознаке за вино са географским пореклом***(ако постоји)* |
| / |
| **2.13. Напомене** |
| / |
| **2.14. Број страница Спецификације производа** |  11  |
| **2. 15. Прилози** |
| *1.Мапа мањег географског подручја, односно региона „Банат“,* *2.Мапа мањег географског подручја, односно региона „Бачка“,*  |  |